‘मेरो गाउँ मेरो ठाउँ’ को मनोनयनमा ७० वृत्तचित्र
पर्यटन विकासमा सघाउ पुर्‍याउने उद्देश्यले आयोजना गरिएको ‘मेरो गाउँ, मेरो ठाउँ’ भिडियो च्यालेन्ज प्रतियोगिता २०२३ का लागि विभिन्न १० विधामा ७० वटा वृत्तचित्र मनोनयनमा परेका छन् ।
काठमाडौँ — पर्यटन विकासमा सघाउ पुर्‍याउने उद्देश्यले आयोजना गरिएको ‘मेरो गाउँ, मेरो ठाउँ’ भिडियो च्यालेन्ज प्रतियोगिता २०२३ का लागि विभिन्न १० विधामा ७० वटा वृत्तचित्र मनोनयनमा परेका छन् ।देशैभरबाट पठाइएका कुल २५८ मध्येबाट ७० वृत्तचित्र मनोनयन गरिएको आयोजक वी विल राइज फाउन्डेसनका निर्देशक निर्मल श्रेष्ठले बताए । फाउन्डेसनले गत फागुन १२ देखि वैशाख २१ सम्म वृत्तचित्र आह्वान गरेको थियो । निर्णायक समूहले वेस्ट भिडियो अफ द इयर, जजेज च्वाइस अवार्ड, स्टोरी कन्सेप्ट/वेस्ट डिरेक्सन, वुमन भिडियो मेकर अफ दि इयर, फ्युचर स्टार अफ दि इयर, मोस्ट पोटेन्सियल डेस्टिनेसन, मोस्ट एर्नजेटिक भिडियो मेकर, वेस्ट स्क्रिप्ट/भ्वाइस ओभर, वेस्ट सिनेमाटोग्राफर र बेस्ट एडिटर गरी १० विधामा सात/सातवटा भिडियोलाई मनोनयन गरेको हो ।मनोनयनमा परेकामध्ये उत्कृष्ट हुने बेस्ट भिडियो अफ द इयरले ५ लाख रुपैयाँ, जजेज च्वाइस अवार्डले २ लाख र बाँकी विधाका उत्कृष्ट वृत्तचित्रले १/१ लाख रुपैयाँ पाउनेछन् । फाउन्डेसनले पर्यटकीय सम्भावना भएर पनि ओझेलमा परेका प्राकृतिक तथा सांस्कृतिक सम्पदा, भेषभूषा, जातीय पहिचान, खानपान, कला संस्कृतिलगायत विषयवस्तुमा केन्द्रित वृत्तचित्रबीच प्रतियोगिता गर्दै आएको श्रेष्ठले बताए ।